BJP सरकार में शामिल चौटाला बोले- सच सामने आना चाहिए, सिद्धू पहुंचे रेसलर्स के बीच
WFI President Brij Bhushan Sharan Singh Sexual Harassment Case भारतीय कुश्ती संघ (WFI) के अध्यक्ष बृजभूषण शरण सिंह की गिरफ्तारी के लिए दिल्ली में जंतर मंतर पर पहलवानों का धरना सोमवार को 9वें दिन भी जारी है।
भारतीय कुश्ती संघ (WFI) के अध्यक्ष बृजभूषण सिंह की गिरफ्तारी के लिए दिल्ली में जंतर मंतर पर पहलवानों का धरना 9वें दिन जारी है। सोमवार को पंजाब कांग्रेस के वरिष्ठ नेता और पूर्व क्रिकेटर नवजोत सिद्धू रेसलर्स के बीच पहुंचे और BJP सांसद बृजभूषण को तुरंत अरेस्ट करने की मांग की। हरियाणा में BJP-JJP सरकार के मंत्री रणजीत चौटाला ने भी कहा कि बृजभूषण को इस्तीफा दे देना चाहिए।
हरियाणा के बिजली और जेलमंत्री रणजीत चौटाला ने कहा कि इन खिलाड़ियों ने अंतरराष्ट्रीय स्तर पर देश का मान बढ़ाया है। ऐसे खिलाड़ियों को धरने पर बैठना पड़े, यह सही नहीं है। मामले की सच्चाई जल्द सामने आनी चाहिए और बृजभूषण को इस्तीफा दे देना चाहिए।
2019 के विधानसभा चुनाव में निर्दलीय जीतने वाले रणजीत चौटाला ने हरियाणा में BJP-JJP सरकार को समर्थन दे रखा है। चौटाला से पहले हिसार से ही BJP के लोकसभा सांसद बृजेंद्र सिंह पहलवानों का समर्थन कर चुके हैं।
तमिलनाडु CM बोले- DMK पहलवानों के साथ
तमिलनाडू के सीएम और DMK नेता एमके स्टॉलिन ने पहलवानों की मांगों का समर्थन किया है। सोमवार को स्टॉलिन ने अपने ट्वीट में लिखा, भारत का मान बढ़ाने वाले भारतीय पहलवानों को यौन उत्पीड़न के सामने आत्मसम्मान की रक्षा के लिए विरोध करने के लिए मजबूर होना दिल को दहला देने वाला है। आज हमारी पार्टी की ओर से हमारे सांसद इन रेसलर्स से मिले। हम न्याय के लिए अपने पहलवानों के साथ खड़े रहेंगे।
नवजोत बोले- गैरजमानती धारा तो अरेस्ट क्यों नहीं किया
सोमवार दोपहर को पहलवानों के बीच पहुंचे कांग्रेस नेता नवजोत सिद्धू ने कहा, मैं अपने खिलाड़ियों के लिए आया हूं। ये रील हीरो नहीं, रियल हीरो हैं। किसी भी केस की बुनियाद FIR होती है। सवाल ये है कि 10 दिन क्यों लगे। उस अफसर पर भी कार्रवाई होनी चाहिए जिसने देरी की। दोषी बड़े पद पर है। वह किसी का भी करियर बिगाड़ सकता है, धमका सकता है। ऐसे में फेयर जांच की उम्मीद कैसे करें।
सिद्धू ने पूछा कि पॉक्सो एक्ट में हुई FIR जमानती नहीं है। फिर गिरफ्तारी क्यों नहीं हुई। उसे अरेस्ट कर पूछताछ होनी चाहिए। अगर ज्यादा देर ये न्याय टला तो सिद्धू जान की बाजी लगाएगा।
पहलवानों का हौसला बढ़ाते हुए सिद्धू ने कहा कि शेरनियों की दहाड़ है इनकी। कितने ही बब्बर शेर क्यों न हो जाए, उनकी सवारी तो दुर्गा ही करती हैं। ये लड़ाई इनकी नहीं, घर-घर की लड़ाई है क्योंकि ये किसी के साथ भी हो सकता है।
बृजभूषण ने कहा- कुछ पहलवानों के कारण 4 महीने से गेम ठप
WFI अध्यक्ष बृजभूषण ने कहा कि कुछ रेसलर्स की वजह से 4 महीने से खेल की सारी गतिविधियां ठप पड़ी हैं। मेरी धरने पर बैठे खिलाड़ियों से अपील है कि बेशक, आप मुझे फांसी दे दीजिए, लेकिन खेल को मत रोकिए। बच्चों के भविष्य के साथ खिलवाड़ मत करिए। कोई भी स्टेट नेशनल कैंप लगाए, उसे मत रोकिए। जिस बच्चे की उम्र आज 14 साल 9 माह है, वह 3 माह बाद अपने जीवन में एक प्रतियोगिता को खेलने का अवसर खो देगा। इस बात की गंभीरता को समझिए।
बृजभूषण ने कहा कि अगर प्रधानमंत्री कहेंगे तो वह इस्तीफा दे देंगे। इस धरने के पीछे कई 100 करोड़ रुपए खर्च किए गए हैं और इसमें कांग्रेस के राज्यसभा सांसद दीपेंद्र हुड्डा के साथ-साथ एक बड़ा उद्योगपति भी शामिल है।
बजरंग बोले- लड़ाई कितनी भी लंबी चले, हम तैयार
धरने पर बैठे पहलवान बजरंग पूनिया ने कहा कि न्यायपालिका पर पूरा भरोसा है। यह लड़ाई न्याय की है। जब तक हमें न्याय नहीं मिलेगा, लड़ाई जारी रहेगी। यह लड़ाई कितनी भी लंबी चले हम लड़ने को तैयार हैं। खाप पंचायत, किसान संगठन-मजदूर संगठन, पूरा भारत इंसाफ दिलाने के लिए घर से बाहर निकलकर साथ दे रहा है।
कॉमनवेल्थ और एशियन गेम्स में गोल्ड मेडल जीत चुकीं विनेश फोगाट ने कहा कि देश के करोड़ों लोग हमारे समर्थन में बैठे हैं, यह हमारे मन की बात सुन रहे हैं। यही हमारी ताकत है।
रॉबर्ट वाड्रा ने दिया समर्थन
मशहूर उद्योगपति और प्रियंका गांधी के पति रॉबर्ट वाड्रा रविवार को धरनास्थल पर पहुंचे थे। उन्होंने कहा कि वह सभी एथलीट के समर्थन में यहां आए हैं। जब तक इनको इंसाफ नहीं मिलेगा, तब तक हम सब इन्हें जरूरी सहायता देंगे।
भारतीय ओलिंपिक एसोसिएशन (IOA) की अध्यक्ष पीटी उषा के बयान कि प्रदर्शन करना अनुशासनहीनता है, पर वाड्रा ने कहा कि वे इन खिलाड़ियों की मेहनत को नहीं समझ रहे और ऐसा करने से इनका मनोबल टूटेगा।
गौरतलब है कि शनिवार को रॉबर्ट वाड्रा की पत्नी और कांग्रेस नेता प्रियंका गांधी भी जंतर मंतर पहुंची थीं।
बॉलीवुड एक्टर हुड्‌डा बोले- सत्य की जीत होगी
बॉलीवुड एक्टर रणदीप हुड्‌डा ने धरने पर बैठे पहलवानों का समर्थन किया है। हरियाणा से ही ताल्लुक रखने वाले रणदीप हुड्‌डा ने ट्वीट में लिखा कि खेल और खिलाड़ी राष्ट्र से संबंधित हैं और खेल राजनीति से ऊपर होना चाहिए। उन्हें सुरक्षित महसूस करने की आवश्यकता है, ताकि वे जो कर सकते हैं, वह कर सकें और सभी भारतीयों को गौरवान्वित कर सकें। आशा है कि सत्य की जीत होगी और जल्द से जल्द न्याय मिलेगा।
ये खबरें भी पढ़ें:- 
BJP नेता का रेसलर्स के धरने पर विवादित पोस्ट:मिश्रा ने प्रियंका गांधी की फोटो डाल पूछा- मिया खलीफा नहीं आई, वह भी कुश्ती चैंपियन
भारतीय कुश्ती महासंघ (WFI) के अध्यक्ष बृजभूषण और पहलवानों के बीच चल रहे विवाद के बीच BJP नेता जनार्दन मिश्रा ने विवादित टिप्पणी की है। उन्होंने पहलवानों के धरने का समर्थन करने आई कांग्रेसी नेता प्रियंका गांधी की तुलना पोर्न स्टार मिया खलीफा से की है। (पूरी खबर पढ़े)
बृजभूषण बोले-मुझे फांसी दे दो, खेल मत रोको:पहलवानों से कहा- दिल्ली पुलिस पर भरोसा नहीं तो CBI जांच करा लो, धरने में बाबा का हाथ
WFI अध्यक्ष और भाजपा सांसद बृजभूषण शरण ने यूपी के गोंडा में अपने पैतृक आवास पर कहा, "भले ही मुझे फांसी पर चढ़ा दो, लेकिन गेम को मत रोको। 4 महीने से खेल बंद हैं। मैं पहलवानों से कहूंगा कि आप कैंप को मत रोको। बच्चों के नेशनल, कैडेट गेम कराओ। अगर आपको दिल्ली पुलिस की जांच पर भरोसा नहीं है, तो CBI से जांच करा लो।" (पूरी खबर पढ़े)
रेसलर्स को मिली पुलिस सुरक्षा:बृजभूषण बोले- आरोप लगाने वालीं खिलाड़ी एक ही अखाड़े की, जिसके कर्ता-धर्ता दीपेंद्र हुड्‌डा 
दिल्ली के जंतर-मंतर पर पहलवानों का धरना आठवें दिन भी जारी है। इस बीच सुप्रीम कोर्ट के आदेश पर दिल्ली पुलिस ने सभी सातों शिकायतकर्ता महिला खिलाड़ियों को सुरक्षा दे दी है। सभी की सुरक्षा में 1-1 सिपाही को तैनात किया गया है। इनकी ड्यूटी 12-12 घंटे की होगी। समीक्षा के बाद सुरक्षा यूनिट के कर्मियों की तैनाती की जाएगी (पूरी खबर पढ़ें)
धरने पर रोजाना 1 लाख खर्चा: पहले किराए पर लिए गद्दे-स्पीकर, अब सारा सामान खरीद रहे; विनेश फोगाट के पति देख रहे व्यवस्था 
विनेश फोगाट के पति सोमवीर राठी ने कहा, ‘इसलिए हमने गद्दे खरीदने का फैसला किया। उन्होंने अपने गांव खरखौदा से 50 हजार रुपए देकर 80 गद्दे खरीदे। उनसे प्रतिदिन गद्दे के लिए 12 हजार रुपए का किराया लिया जा रहा था। यह बहुत बड़ी रकम है (पूरी खबर पढ़ें)